Peder Hvelplund (EL), 2025-02-25:
Tak for det, formand, og tak til Dansk Folkeparti for at rejse den her, synes jeg, meget væsentlige debat.
Der er jo ikke nogen tvivl om, at vi lige nu står i en situation, hvor demokratier rundtomkring, også i den vestlige verden, er under pres.
Vi ser en amerikansk præsident med en ny administration, som prøver at tiltage sig større og større beføjelser.
Vi ser demokratiske institutioner, som er under pres, altså demokratiske institutioner, som netop skulle være med til at sikre, at man kunne opretholde magtens tredeling, og at ingen blev magtfuldkommen.
Set i det lys er der absolut behov for, at vi også retter blikket indad og ser på, hvor vi her i Danmark kan styrke de demokratiske institutioner.
Det er sådan, jeg læser det her forslag.
Jeg vil også straks sige, at det ikke er alle forslagene, som vi i Enhedslisten er fuldstændig enige i, men vi er sådan set enige i intentionen om, at der er behov for, at regeringen indkalder til forhandlinger, og at vi får drøftet de her elementer.
Størsteparten af forslagene er også nogle, som vi vil kunne bakke op om.
Så det er jo et politisk valg, man i regeringen har truffet, og det synes jeg er ærgerligt.
Men der er en lang række af forslagene, som jeg synes er rigtig positive.
Jeg synes også, at forslaget om større gennemsigtighed i donationer er et rigtig godt forslag, altså netop det med, at man sænker beløbsgrænsen, og at der også bliver større gennemsigtighed i, hvor partier får deres bidrag fra.
Det kan så godt undre lidt, at Dansk Folkeparti ikke var med til at stramme reglerne i forhold til udenlandske donationer, som ellers en lang række af partierne i Folketinget bakkede op om.
Det løser for os at se langtfra hele den her problemstilling, men det var dog et skridt i den rigtige retning.
Spørgsmålet om begrænsning af meningsmålinger er jo noget, vi kommer til at drøfte i gruppeformandskredsen.
Så den drøftelse tænker jeg vi kan tage der, men vi er sådan set også åbne over for at se på det.
Det samme gælder i forhold til karensperioden.
Her er det beskrevet som en karensperiode.
Hvis man har været ansat i et parti, kan man ikke ansættes i en politisk stilling i et ministerium før efter en karensperiode.
Bl.a. i forbindelse med hvidvasksagen så vi jo folk, der tog turen den modsatte vej fra embedsværket og så over i banksektoren, hvilket også gav nogle problemer i forhold til habilitet og i forhold til karensperioder.
Lokale folkeafstemninger synes jeg også er en god idé.
Spørgsmålet om at se på en begrænsning i forhold til ytringsfriheden læser jeg som en afskaffelse af racismeparagraffen, og der vil jeg bare gøre opmærksom på, at det kommer Enhedslisten ikke til at støtte.
Jeg synes også, det er paradoksalt, hvis vi i en situation, hvor vi ser minoriteter blive udsat for hadtale – det kan både være det jødiske mindretal i Danmark og muslimske medborgere, som i stigende grad oplever hadtale – ikke giver en beskyttelse af dem.
Det synes jeg ville være bekymrende.
Det tror jeg ikke er nogen stor overraskelse for nogen.
Men som sagt er der en lang række af de her initiativer, som vi vil kunne se positivt på, og jeg synes, at tidspunktet er velvalgt, til at vi får den her debat.
Derfor vil jeg også bare opfordre til, at regeringen tager imod det her beslutningsforslag.
Jeg kan godt høre, at det lyder det ikke til at der er stor sandsynlighed for, men det kan jo så være, at vi, hvis ikke det skal til afstemning, kan prøve at se, om vi kan lande noget i en fælles beretning.
Men ellers er Enhedslisten i hvert fald indstillet på at stemme for det her.
Så har der været en længere debat her tidligere i dag om spørgsmålet om partihopperi.
Der vil jeg bare i al kollegial venskabelighed opfordre til, at partierne kopierer de regler, vi har i Enhedslisten.
Folk er velkomne til at melde sig ind i Enhedslisten, hvis de er valgt som repræsentanter for et andet parti, men så skal de aflevere deres mandat til det parti.
Så vi tager ikke imod partihoppere, og hvis man vil undgå at have lange debatter i Folketinget, hvor man skal beskyldes for hykleri, så kan man jo vælge at kopiere de regler.